title: PROVEDBENA UREDBA KOMISIJE (EU) …/... o izmjeni Uredbe (EU) br. 1301/2014 i Uredbe (EU) br. 1302/2014 u pogledu odredaba o sustavu za mjerenje energije i sustavu za prikupljanje podataka

text:
               PROVEDBENA UREDBA KOMISIJE (EU) …/...

               оd 13.6.2018.

               o izmjeni Uredbe (EU) br. 1301/2014 i Uredbe (EU) br. 1302/2014 u pogledu odredaba o sustavu za mjerenje energije i sustavu za prikupljanje podataka

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Direktivu (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji
                  1
               , posebno njezin članak 5. stavak 11.,

               budući da:

               (1)Člankom 19. Uredbe (EU) 2016/796 Europskog parlamenta i Vijeća
                  2
                zahtijeva se od Agencije Europske unije za željeznice („Agencija”) da Komisiji upućuje preporuke o tehničkim specifikacijama za interoperabilnost („TSI”) i njihovoj reviziji, u skladu s člankom 5. Direktive (EU) 2016/797, te da osigura da su TSI-jevi prilagođeni tehničkom napretku, tržišnim trendovima i društvenim zahtjevima.

               (2)Člankom 3. stavkom 5. točkom (c) Odluke (EU) 2017/1474
                  3
                zahtijeva se preispitivanje TSI-jeva kako bi se zaključila preostala otvorena pitanja.

               (3)Komisija je 22. rujna 2017. od Agencije zatražila da izda preporuke u skladu s člankom 5. stavkom 2. Direktive (EU) 2016/797 u pogledu revizije TSI-jeva koji se odnose na „energetski” podsustav željezničkog sustava u Uniji („TSI za ENE”) i TSI-jeva koji se odnose na podsustav „željezničkih vozila – lokomotiva i putničkih željezničkih vozila” željezničkog sustava u Uniji („TSI za LOC i PAS”).

               (4)Prilog Uredbi (EU) br. 1301/2014
                  4
                trebalo bi izmijeniti kako bi se zaključilo otvoreno pitanje koje se odnosi na specifikacije povezane s protokolima sučelja između sustava za mjerenje energije („EMS”) i sustava za prikupljanje podataka te kako bi se dodatno pojasnio tekst.

               (5)Prilog Uredbi (EU) br. 1302/2014
                  5
                koji se odnosi na EMS trebalo bi izmijeniti kako bi se osigurala usklađenost dvaju TSI-jeva.

               (6)Agencija je 4. listopada 2017. izdala preporuku o izmjenama Uredbe (EU) br. 1301/2014.

               (7)Agencija je 14. studenoga 2017. izdala preporuku o izmjenama Uredbe (EU) br. 1302/2014 kojom su, među ostalim, obuhvaćene odredbe o EMS-u.

               (8)Mjere predviđene ovom Uredbom u skladu su s mišljenjem Odbora osnovanog u skladu s člankom 51. stavkom 1. Direktive  (EU) 2016/797,

               DONIJELA JE OVU UREDBU:

               Članak 1.

               Uredba Komisije (EU) br. 1301/2014 mijenja se kako slijedi:

               (1)zadnja rečenica u uvodnoj izjavi 6. briše se;

               (2)članak 3. briše se;

               (3)u članku 9. stavak 4. zamjenjuje se sljedećim:

               „Osim provedbe sustava za prikupljanje podataka o energiji u stabilnim postrojenjima (DCS) iz točke 7.2.4. Priloga i ne dovodeći u pitanje odredbe točke 4.2.8.2.8. Priloga Uredbi Komisije (EU) br. 1302/2014, države članice osiguravaju da se sustav za namiru u stabilnim postrojenjima koji je u mogućnosti primati podatke od DCS-a i prihvatiti ih za potrebe naplate provede do XX XXX [dvije godine od stupanja na snagu ove Uredbe]. S pomoću sustava za namiru u stabilnim postrojenjima mora bit moguće razmjenjivati prikupljene podatke o naplati energije (CEBD) s ostalim sustavima za namiru i potvrđivati ih te dostavljati podatke o potrošnji odgovarajućim stranama. To se čini uzimajući u obzir mjerodavno zakonodavstvo u pogledu tržišta energije.”;

               (4)Prilog Uredbi (EU) br. 1301/2014 mijenja se u skladu s Prilogom I. ovoj Provedbenoj uredbi.

               Članak 2.

               Uredba Komisije (EU) br. 1302/2014 mijenja se kako slijedi: Prilog Uredbi (EU) br. 1302/2014 mijenja se u skladu s Prilogom II. ovoj Provedbenoj uredbi.

               Članak 3.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 13.6.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 138, 26.5.2016., str. 44.

                     (2)

                        Uredba (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (SL L 138, 26.5.2016., str. 1–43.).

                     (3)

                        Delegirana odluka Komisije (EU) 2017/1474 оd 8. lipnja 2017. o dopuni Direktive (EU) 2016/797 Europskog parlamenta i Vijeća u pogledu posebnih ciljeva kad je riječ o izradi nacrta, donošenju i preispitivanju tehničkih specifikacija za interoperabilnost (SL L 210, 15.8.2017., str. 5–15.).

                     (4)

                        Uredba Komisije (EU) br. 1301/2014 od 18. studenoga 2014. o tehničkim specifikacijama interoperabilnosti „energetskog” podsustava željezničkog sustava u Uniji (SL L 356., 12.12.2014., str. 179.).

                     (5)

                        Uredba Komisije (EU) br. 1302/2014 оd 18. studenoga 2014. o tehničkoj specifikaciji za interoperabilnost podsustava „željezničkih vozila – lokomotiva i putničkih željezničkih vozila” željezničkog sustava u Europskoj uniji (SL L 356, 12.12.2014., str. 228.).

    ---documentbreak---

               PRILOZI

                  Prilog I.

               Prilog Uredbi (EU) br. 1301/2014 mijenja se kako slijedi:

               (1)točka 2.1. podtočka 3. zamjenjuje se sljedećim:

               „U skladu s odjeljkom 2.2. Priloga II. Direktivi 2008/57/EZ pružni dio sustava mjerenja potrošnje električne energije koji se u ovom TSI-ju navodi kao sustav za prikupljanje podataka o energiji u stabilnim postrojenjima (DCS) utvrđuje se točkom 4.2.17. ovog TSI-ja.”;

               (2)naslov točke 4.2.5. zamjenjuje se sljedećim:

               „Struja pri mirovanju (samo istosmjerni sustavi)”;

               (3)prvi stavak točke 4.2.13. zamjenjuje se sljedećim:

               „Kontaktna mreža projektira se za najmanje dva aktivna susjedna pantografa. Razmak dviju susjednih glava pantografa, od središnje linije do središnje linije, jednak je ili manji od vrijednosti utvrđenih u stupcu „A”, „B” ili „C” iz tablice 4.2.13.”;

               (4)u točki 4.2.13. briše se riječ „minimalna” u naslovima stupaca u prvom retku tablice 4.2.13.;

               (5)točka 4.2.17. zamjenjuje se sljedećim:

               „1. U točki 4.2.8.2.8. TSI-ja za LOC i PAS navedeni su zahtjevi za ugrađene energetske mjerne sustave (EMS) namijenjene prikupljanju i prenošenju prikupljenih podataka o naplati energije (CEBD) do sustava za prikupljanje podataka o energiji u stabilnim postrojenjima.

               2. Sustavom za prikupljanje podataka o energiji u stabilnim postrojenjima (DCS) primaju se, pohranjuju i izvoze prikupljeni podaci o naplati energije bez njihova mijenjanja, u skladu sa zahtjevima navedenima u odredbi 4.12. norme EN 50463-3:2017.

               3. Sustav za prikupljanje podataka o energiji u stabilnim postrojenjima podržava sve zahtjeve koji se odnose na razmjenu podataka definirane u točki 4.2.8.2.8.4. TSI-ja za LOC i PAS, kao i zahtjeve utvrđene u odredbama 4.3.6. i 4.3.7. norme EN 50463-4:2017.”;

               (6)naslov točke 5.2.1.6. zamjenjuje se sljedećim:

               „Struja pri mirovanju (samo istosmjerni sustavi)”;

               (7)naslov točke 6.1.4.2. zamjenjuje se sljedećim:

               „Ocjenjivanje struje pri mirovanju (samo istosmjerni sustavi)”;

               (8)točka 6.1.5. podtočka (c) zamjenjuje se sljedećim:

               „stalna vrijednost struje;”;

               (9)točka 7.2.4. zamjenjuje se sljedećim:

               „Države članice dužne su do 1. siječnja 2022. osigurati da se u skladu s točkom 4.2.17. ovog TSI-ja provede sustav za prikupljanje podataka o energiji u stabilnim postrojenjima kojim se mogu razmjenjivati prikupljeni podaci o naplati energije.”;

               (10)točka 7.3.1. podtočka (d) zamjenjuje se sljedećim:

               „Postojeći podsustav može biti pogodan za promet vozila koja su usklađena s TSI-jem, sve dok su ispunjeni temeljni zahtjevi Direktive 2008/57/EZ. Postupak koji treba primijeniti za dokazivanje razine sukladnosti s osnovnim parametrima TSI-ja u skladu je s Preporukom Komisije 2014/881/EU.”;

               (11)točka 7.3.4. zamjenjuje se sljedećim:

               „Postupak koji treba primijeniti za dokazivanje razine sukladnosti postojećih pruga s osnovnim parametrima ovog TSI-ja u skladu je s Preporukom Komisije 2014/881/EU.”;

               (12)točka 7.4.2.11. briše se;

               (13)u Dodatku D slika D.1 Mehanički profili pantografa zamjenjuje se sljedećom slikom:

               (14)u tablicu E.1. Dodatka E dodaju se retci 9 i 10:

                        9

                        EN 50463-3

                        Željezničke primjene – Mjerenje energije u vlakovima – Dio 3.: Obrada podataka

                        2017.

                        Sustav za prikupljanje podataka o energiji u stabilnim postrojenjima (4.2.17.)

                        10

                        EN 50463-4

                        Željezničke primjene – Mjerenje energije u vlakovima – Dio 4.: Komunikacija

                        2017.

                        Sustav za prikupljanje podataka o energiji u stabilnim postrojenjima (4.2.17.)

               (15)tekst Dodatka F zamjenjuje se s „Namjerno izbrisano”;

               (16)u tablici G.1. „Pojmovnik” u Dodatku G briše se redak „Izolator neutralne sekcije”;

               Prilog II.

               Prilog Uredbi (EU) br. 1302/2014 mijenja se kako slijedi:

               (1)u poglavlju 4. „Značajke podsustava željezničkih vozila” odredba 4.2.8.2.8. „Sustav mjerenja potrošnje energije na vozilu” zamjenjuje se sljedećom odredbom:

               „4.2.8.2.8. Sustav za mjerenje potrošnje energije na vozilu

               4.2.8.2.8.1. Općenito

               (1)Sustav za mjerenje potrošnje energije na vozilu (EMS) sustav je za mjerenje sve aktivne i reaktivne električne energije koju električno vozilo uzima ili vraća (tijekom rekuperativnog kočenja) u kontaktni vod (OCL).

               (2)EMS ima barem sljedeće funkcije: funkciju mjerenja energije (EMF) kako je utvrđeno odredbom 4.2.8.2.8.2. i sustav za obradu podataka (DHS) kako je utvrđeno odredbom 4.2.8.2.8.3.

               (3)Odgovarajući komunikacijski sustav slat će prikupljene nizove podataka o naplati energije (CEBD) u sustav za prikupljanje podataka u stabilnim postrojenjima (DCS). Protokoli sučelja i format podataka koji se prenose između EMS-a i DCS-a ispunjavaju zahtjeve iz točke 4.2.8.2.8.4.

               (4)Ovaj je sustav prikladan u svrhe izdavanja računa; nizovi podataka definirani u točki 4.2.8.2.8.3. podtočki (4) koji se iz tog sustava dostavljaju prihvaćaju se za izdavanje računa u svim državama članicama.

               (5)Nominalna struja i napon EMS-a moraju biti usklađeni s nazivnom strujom i naponom električnog vozila; mora nastaviti dobro raditi i nakon promjene između nekoliko sustava opskrbe vučnom energijom.

               (6)Podaci pohranjeni u EMS-u zaštićeni su u slučaju prestanka opskrbe električnom energijom, a EMS je zaštićen od neovlaštenog pristupa.

               (7)Funkcija određivanja položaja ugrađena na vozilo koja pruža podatke o lokaciji iz vanjskog izvora za DHS dostupna je samo u mrežama gdje je takva funkcija potrebna u svrhe izdavanja računa. U svakom slučaju, u sustav EMS-a mora se moći uključiti kompatibilna funkcija određivanja položaja. Ako se funkcija određivanja položaja pruža, u skladu je sa zahtjevima utvrđenima u Dodatku J-1, indeksu 116.

               (8)Ugradnja EMS-a, njegova funkcija određivanja položaja ugrađena na vozilo, opis komunikacije između vozila i stabilnih postrojenja i metrološka kontrola, uključujući razred preciznosti EMF-a, bilježe se u tehničkoj dokumentaciji opisanoj u odredbi 4.2.12.2. ovog TSI-ja.

               (9)Dokumentacija za održavanje opisana u odredbi 4.2.12.3. ovog TSI-ja uključuje sve periodične postupke provjere kako bi se osigurala zahtijevana razina točnosti EMS-a za vrijeme njegovog životnog vijeka.

               4.2.8.2.8.2. Funkcija mjerenja energije (EMF)

               (1)EMF osigurava mjerenje napona i struje, izračun energije i proizvodnju podataka o energiji.

               (2)Podaci o energiji koje proizvodi EMF imaju referentno vremensko razdoblje od 5 minuta prema satu UTC-a na kraju svakog referentnog razdoblja; počevši od vremenske oznake 00:00:00. Dopušteno je koristiti kraće razdoblje mjerenja ako se podaci na vozilu mogu agregirati u referentno razdoblje od 5 minuta.

               (3)Preciznost EMF-a za mjerenje aktivne energije mora biti u skladu s odredbama od 4.2.3.1. do 4.2.3.4. specifikacije na koju se upućuje u Dodatku J-1, indeksu 117.

               (4)Svaka naprava koja sadržava jednu ili više funkcija EMF-a naznačuje: metrološku kontrolu; i razred preciznosti EMF-a, u skladu s naznakama razreda navedenima u specifikaciji na koju se upućuje u odredbama 4.3.3.4., 4.3.4.3. i 4.4.4.2. specifikacije na koju se upućuje u Dodatku J-1, indeksu 117.

               (5)Ocjenjivanje sukladnosti preciznosti utvrđeno je u odredbi 6.2.3.19.a.

               4.2.8.2.8.3. Sustav za obradu podataka (DHS)

               (1)Sustav za obradu podataka (DHS) osigurava izradu prikupljenih nizova podataka o naplati energije u svrhu naplate potrošnje tako što podatke iz EMF-a kombinira s podacima o vremenu i, prema potrebi, zemljopisnom položaju, te ih pohranjuje spremne za slanje u stabilni DCS putem komunikacijskog sustava.

               (2)DHS objedinjuje podatke bez da ih naruši te ima memorijski kapacitet dovoljan za pohranu objedinjenih podataka za najmanje 60 dana neprekinutog rada. Oznake vremena moraju biti jednake kao u EMF-u.

               (3)DHS mora biti moguće ispitati lokalno na vozilu za potrebe revizije i oporavka podataka.

               (4)DHS izrađuje prikupljene nizove podataka o naplati energije (CEBD) spajanjem sljedećih podataka za svako referentno razdoblje:

               –jedinstvene identifikacije točke potrošnje EMS-a (CPID) kako je definirano u specifikacijama na koje se upućuje u Dodatku J-1, indeksu 118.,

               –krajnjeg vremena svakog razdoblja, definiranog kao godina, mjesec, dan, sat, minuta i sekunda,

               –podataka o položaju na kraju svakog razdoblja;

               –potrošene/rekuperirane aktivne i reaktivne (prema potrebi) energije u svakom razdoblju, u jedinicama vatsati (aktivna energija) i varsati (reaktivna energija) ili njihovim decimalnim višekratnicima.

               (5)Ocjena usklađenosti izrade i obrade podataka koje proizvodi DHS utvrđena je u odredbi 6.2.3.19.a.

               4.2.8.2.8.4. Protokoli sučelja i format podataka koji se prenose između EMS-a i DCS-a

               (1)Razmjena podataka između EMS-a i DCS-a ispunjava sljedeće zahtjeve:

               –aplikacijske usluge (uslužni sloj) EMS-a u skladu su s odredbom 4.3.3.1. specifikacije na koju se upućuje u Dodatku J-1, indeksu 119.,

               –prava korisničkog pristupa za te aplikacijske usluge u skladu su s odredbom 4.3.3.3. specifikacije na koju se upućuje u Dodatku J-1, indeksu 119.,

               –struktura (podatkovni sloj) za te aplikacijske usluge u skladu je sa shemom XML kako je definirana u odredbi 4.3.4. specifikacije na koju se upućuje u Dodatku J-1, indeksu 119.,

               –mehanizam za poruke (sloj za poruke) za potporu tim aplikacijskim uslugama u skladu je s metodama i shemom XML kako su definirane u odredbi 4.3.5. specifikacije na koju se upućuje u Dodatku J-1, indeksu 119.,

               –aplikacijski protokoli za potporu mehanizmu za poruke u skladu su s odredbom 4.3.6. specifikacije na koju se upućuje u Dodatku J-1, indeksu 119.,

               –EMS upotrebljava barem jednu od komunikacijskih arhitektura iz odredbe 4.3.7. specifikacije na koju se upućuje u Dodatku J-1, indeksu 119.”;

               (1)u poglavlju 4. „Značajke podsustava željezničkih vozila” točka 4.2.12.2. podtočka (14) zamjenjuje se sljedećim:

               „(14) Postavljanje sustava za mjerenje potrošnje energije na vozilu te funkcije određivanja položaja ugrađene na vozilo (neobavezno), u skladu s odredbom 4.2.8.2.8. Opis komunikacije između vozila i stabilnih postrojenja i metrološka kontrola, uključujući funkcije povezane s razredima preciznosti mjerenja napona i jakosti struje te s izračunom energije”;

               (2)u poglavlju 6. „Ocjena sukladnosti ili prikladnosti za uporabu i „EZ” provjera” dodaje se sljedeća odredba ispod odredbe 6.2.3.19.:

               „6.2.3.19.a. Sustav za mjerenje potrošnje energije na vozilu (odredba 4.2.8.2.8.)

               (1)Funkcija mjerenja energije (EMF)

               Preciznost svake naprave koja ima jednu ili više funkcija EMF-a ocjenjuje se ispitivanjem svake funkcije, u referentnim uvjetima, pomoću mjerodavne metode kako je opisano u odredbama 5.4.3.4.1., 5.4.3.4.2. i 5.4.4.3.1. specifikacije na koju se upućuje u Dodatku J-1, indeksu 117. Kvantiteta ulaznih vrijednosti i raspon faktora snage pri ispitivanju odgovaraju vrijednostima navedenima u tablici 3. specifikacije na koju se upućuje u Dodatku J-1, indeksu 117.

               Učinci temperature na preciznost svake naprave koja sadržava jednu ili više funkcija EMF-a ocjenjuju se ispitivanjem svake funkcije, u referentnim uvjetima (osim za temperaturu), korištenjem mjerodavne metode kako je opisano u odredbama 5.4.3.4.3.1. i 5.4.4.3.2.1. specifikacije na koju se upućuje u Dodatku J-1, indeksu 117.

               Srednji temperaturni koeficijent svake naprave koja ima jednu ili više funkcija EMF-a ocjenjuje se ispitivanjem svake funkcije, u referentnim uvjetima (osim za temperaturu), korištenjem mjerodavne metode kako je opisano u odredbama 5.4.3.4.3.2. i 5.4.4.3.2.2. specifikacije na koju se upućuje u Dodatku J-1, indeksu 120.

               (2)Sustav za obradu podataka (DHS)

               Objedinjavanje i obrada podataka unutar DHS-a ocjenjuje se ispitivanjem, pri čemu se koristi metoda opisana u specifikaciji na koju se upućuje u Dodatku J-1, indeksu 121.

               (3)Sustav mjerenja potrošnje energije na vozilu (EMS)

               EMS se ocjenjuje ispitivanjem kako je opisano u specifikaciji na koju se upućuje u Dodatku J-1, indeksu 122.”;

               (3)u poglavlju 7. „Provedba” dodaje se sljedeća odredba ispod odredbe 7.1.1.4.:

               „7.1.1.4.a Prijelazna mjera za zahtjev koji se odnosi na sustav za mjerenje potrošnje energije na vozilu

               Zahtjevi utvrđeni u točki 4.2.8.2.8. nisu tijekom prijelaznog razdoblja, koje završava 1. siječnja 2022., obvezni za projekte koji su XXXX [datum objave ove Uredbe] u naprednom stadiju razvoja, za ugovore u tijeku ni za željeznička vozila izgrađena u skladu s postojećim projektom kako je utvrđeno u točki 7.1.1.2. ovog TSI-ja.

               Ako se ne primjenjuju zahtjevi utvrđeni u točki 4.2.8.2.8.4., tada se za specifikacije povezane s protokolima sučelja i formatom podataka koji se prenose primjenjuju nacionalna pravila, a komunikacija između vozila i stabilnih postrojenja opisuje se u tehničkoj dokumentaciji. ;”

               (4)u popisu „DODACI” nakon poglavlja 7. tekst „Dodatak D: Sustav za mjerenje energije” zamjenjuje se s „Dodatak D: Namjerno izbrisano”;

               (5)tekst Dodatka D zamjenjuje se s „Namjerno izbrisano”;

               (6)u drugoj tablici Dodatka I „Popis aspekata za koje ne postoji tehnika specifikacija (otvorena pitanja)” briše se sljedeći redak:

                        Sustav mjerenja potrošnje energije

                        na vozilu

                        4.2.8.2.8.

                        i

                        Dodatak D

                        Komunikacija vlaka s pružnom opremom: specifikacija povezana s protokolima sučelja i formatom podataka koji se prenose

                        Komunikacija između vozila i stabilnih postrojenja opisuje se u tehničkoj dokumentaciji.

                        Treba primjenjivati normu
                           EN 61375-2-6.

               (7)u Dodatku J-1 „Norme ili normativni dokumenti” indeksi 103, 104 i 105 zamjenjuju se indeksima u nastavku:

                        103.

                        NE UPOTREBLJAVA SE

                        104.

                        NE UPOTREBLJAVA SE

                        105.

                        NE UPOTREBLJAVA SE

               (8)u Dodatak J-1 „Norme ili normativni dokumenti” dodaju se sljedeći indeksi:

                        106.

                        NE UPOTREBLJAVA SE

                        107.

                        NE UPOTREBLJAVA SE

                        108.

                        NE UPOTREBLJAVA SE

                        109.

                        NE UPOTREBLJAVA SE

                        110.

                        NE UPOTREBLJAVA SE

                        111.

                        NE UPOTREBLJAVA SE

                        112.

                        NE UPOTREBLJAVA SE

                        113.

                        NE UPOTREBLJAVA SE

                        114.

                        NE UPOTREBLJAVA SE

                        115.

                        NE UPOTREBLJAVA SE

                        116.

                        Zahtjevi koji se odnose na funkciju određivanja položaja ugrađenu na vozilo

                        4.2.8.2.8.1.

                        EN 50463-3:2017

                        4.4.

                        117.

                        Preciznost funkcije mjerenja energije za mjerenje aktivne energije:

                        zahtjevi

                        Naznake razreda

                        Metodologija ocjenjivanja

                        4.2.8.2.8.2.

                        6.2.3.19.a

                        EN 50463-2:2017

                        4.2.3.1., 4.2.3.2., 4.2.3.3. i 4.2.3.4.

                        4.3.3.4., 4.3.4.3. i 4.4.4.2.

                        5.4.3.4.1., 5.4.3.4.2., 5.4.4.3.1., tablica 3., 5.4.3.4.3.1. i 5.4.4.3.2.1.

                        118.

                        Funkcija mjerenja energije: identifikacija točke potrošnje – definicija

                        4.2.8.2.8.3.

                        EN 50463-1:2017

                        4.2.5.2.

                        119.

                        Protokoli sučelja između sustava za mjerenje potrošnje energije na vozilu (EMS) i sustava za prikupljanje podataka u stabilnim postrojenjima (DCS) – zahtjevi

                        4.2.8.2.8.4.

                        EN 50463-4:2017

                        4.3.3.1., 4.3.3.3., 4.3.4., 4.3.5., 4.3.6. i 4.3.7.

                        120.

                        Funkcija mjerenja energije: srednji temperaturni koeficijent svake naprave – metodologija ocjenjivanja

                        6.2.3.19.a

                        EN 50463-2:2017

                        5.4.3.4.3.2. i 5.4.4.3.2.2.

                        121.

                        Objedinjavanje i obrada podataka unutar sustava za obradu podataka – metodologija ocjenjivanja

                        6.2.3.19.a

                        EN 50463-3:2017

                        5.4.8.3., 5.4.8.5. i 5.4.8.6.

                        122.

                        Sustav za mjerenje potrošnje energije na vozilu – ispitivanja

                        6.2.3.19.a

                        EN 50463-5:2017

                        5.3.3. i 5.5.4.


title: PROVEDBENA UREDBA KOMISIJE (EU) …/... o utvrđivanju administrativnih i znanstvenih zahtjeva koji se odnose na tradicionalnu hranu iz trećih zemalja u skladu s Uredbom (EU) 2015/2283 Europskog parlamenta i Vijeća o novoj hrani

text:
               PROVEDBENA UREDBA KOMISIJE (EU) …/...

               оd 20.12.2017.

               o utvrđivanju administrativnih i znanstvenih zahtjeva koji se odnose na tradicionalnu hranu iz trećih zemalja u skladu s Uredbom (EU) 2015/2283 Europskog parlamenta i Vijeća o novoj hrani

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2015/2283 Europskog parlamenta i Vijeća o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001
                  1
               , a posebno njezin članak 20. i članak 35. stavak 3.,

               budući da:

               (1)Uredbom (EU) 2015/2283 utvrđena su pravila o stavljanju na tržište i upotrebi nove hrane u Uniji.

               (2)U skladu s člankom 20. Uredbe (EU) 2015/2283 Komisija donosi provedbene akte kojima se utvrđuju administrativni i znanstveni zahtjevi koji se odnose na tradicionalnu hranu iz trećih zemalja.

               (3)Ne dovodeći u pitanje članke 5., 15. i 16. Uredbe (EU) 2015/2283, Komisija bi trebala provjeriti je li određena obavijest obuhvaćena područjem primjene navedene uredbe te provjeriti valjanost te obavijesti ili zahtjeva.

               (4)Obavijesti iz članka 14. Uredbe (EU) 2015/2283 trebale bi sadržavati dovoljno informacija i znanstvene dokumentacije kako bi Komisija mogla provjeriti njihovu valjanost te kako bi države članice i Europska agencija za sigurnost hrane („Agencija”) mogle ocijeniti povijest sigurne upotrebe tradicionalne hrane iz treće zemlje.

               (5)Zahtjevi iz članka 16. Uredbe (EU) 2015/2283 trebali bi sadržavati dovoljno informacija i znanstvene dokumentacije kako bi Komisija mogla provjeriti njihovu valjanost te kako bi Agencija mogla provesti sveobuhvatne procjene rizika.

               (6)Ako podnositelj zahtjeva podnosi obavijest ili zahtjev za dodavanje, uklanjanje ili izmjenu specifikacija, uvjeta upotrebe, dodatnih posebnih zahtjeva za označivanje ili zahtjeva u vezi s praćenjem nakon stavljanja na tržište odobrene tradicionalne hrane iz treće zemlje, možda neće biti nužna dostava svih podataka potrebnih za procjenu sigurnosti ako je podnositelj zahtjeva dostavio prikladno provjerljivo obrazloženje.

               (7)U okviru razmjene informacija između Komisije, država članica i Agencije trebalo bi biti moguće prema potrebi Komisiji dostaviti propisno obrazložene prigovore u pogledu sigurnosti.

               (8)Mišljenje Agencije trebalo bi sadržavati dovoljno informacija za utvrđivanje sigurnosti predložene upotrebe tradicionalne hrane iz treće zemlje za potrošače.

               (9)U skladu s člankom 35. stavkom 3. Uredbe (EU) 2015/2283 Komisija donosi provedbene akte kojima se utvrđuju zahtjevi iz članka 20. te uredbe.

               (10)Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

               Članak 1.
               Područje primjene i predmet

               Ovom Uredbom utvrđuju se pravila za provedbu članka 20. Uredbe (EU) 2015/2283 u pogledu administrativnih i znanstvenih zahtjeva koji se odnose na tradicionalnu hranu iz trećih zemalja i prijelaznih mjera iz članka 35. stavka 3. te uredbe.

               Uredba se primjenjuje na obavijesti i zahtjeve iz članaka 14. i 16. Uredbe (EU) 2015/2283.

               Članak 2.
               Definicije

               Uz definicije utvrđene u člancima 2. i 3. Uredbe (EZ) br. 178/2002
                  2
                i u Uredbi (EU) 2015/2283 primjenjuju se i sljedeće definicije:

               (a)„obavijest” znači zaseban spis koji sadržava informacije i znanstvene podatke dostavljene u skladu s člankom 14. Uredbe (EU) 2015/2283.

               (b)„zahtjev” znači zaseban spis koji sadržava informacije i znanstvene podatke dostavljene u skladu s člankom 16. Uredbe (EU) 2015/2283.

               Članak 3.
               Struktura, sadržaj i prezentacija obavijesti

               1.Obavijest se Komisiji dostavlja elektronički i obuhvaća sljedeće:

               (a)popratno pismo;

               (b)tehnički spis;

               (c)sažetak spisa.

               2.Popratno pismo iz stavka 1. točke (a) sastavlja se u skladu s obrascem iz Priloga I.

               3.Tehnički spis iz stavka 1. točke (b) sadržava sljedeće:

               (a)administrativne podatke iz članka 5.;

               (b)znanstvene podatke iz članka 6.

               4.Ako podnositelj zahtjeva podnosi obavijest radi izmjene uvjeta upotrebe, specifikacija, dodatnih posebnih zahtjeva za označivanje ili zahtjeva u vezi s praćenjem nakon stavljanja na tržište odobrene tradicionalne hrane iz treće zemlje, možda neće biti nužna dostava svih podataka propisanih člankom 6. ako je podnositelj zahtjeva dostavio provjerljivo obrazloženje u kojem je objašnjeno da predložene izmjene ne utječu na rezultate postojeće procjene sigurnosti.

               5.Sažetak spisa iz stavka 1. točke (c) sadržava dokaze da je upotreba tradicionalne hrane iz treće zemlje u skladu s uvjetima utvrđenima u članku 7. Uredbe (EU) 2015/2283.

               Članak 4.
               Struktura, sadržaj i prezentacija zahtjeva

               1.Zahtjev se Komisiji dostavlja elektronički i obuhvaća sljedeće:

               (a)popratno pismo;

               (b)tehnički spis;

               (c)sažetak spisa;

               (d)propisno obrazložene prigovore u pogledu sigurnosti iz članka 15. stavka 2. Uredbe (EU) 2015/2283.

               (e)odgovor podnositelja zahtjeva na propisno obrazložene prigovore u pogledu sigurnosti.

               2.Popratno pismo iz stavka 1. točke (a) sastavlja se u skladu s obrascem iz Priloga II.

               3.Tehnički spis iz stavka 1. točke (b) sadržava:

               (a)administrativne podatke kako su predviđeni u članku 5.;

               (b)znanstvene podatke kako su predviđeni u članku 6.

               4.Ako podnositelj zahtjeva podnosi zahtjev za izmjenu uvjeta upotrebe, specifikacija, dodatnih posebnih zahtjeva za označivanje ili zahtjeva u vezi s praćenjem nakon stavljanja na tržište odobrene tradicionalne hrane iz treće zemlje, možda neće biti nužna dostava svih podataka propisanih člankom 6. ako je podnositelj zahtjeva dostavio provjerljivo obrazloženje u kojem je objašnjeno da predložene izmjene ne utječu na rezultate postojeće procjene sigurnosti.

               5.Sažetak spisa iz stavka 1. točke (c) sadržava dokaze da je upotreba tradicionalne hrane iz treće zemlje u skladu s uvjetima utvrđenima u članku 7. Uredbe (EU) 2015/2283.

               Članak 5.
               Administrativni podaci koje treba dostaviti u obavijesti ili zahtjevu

               Uz informacije utvrđene u članku 14. Uredbe (EU) 2015/2283 obavijesti i zahtjevi uključuju i sljedeće administrativne podatke:

               (a)ime i prezime, adresu i podatke za kontakt osobe nadležne za spis ovlaštene za komuniciranje s Komisijom u ime podnositelja zahtjeva;

               (b)datum dostave spisa;

               (c)sadržaj spisa;

               (d)detaljan popis dokumenata priloženih spisu, uključujući upućivanja na naslove, sveske i stranice;

               (e)popis dijelova spisa koje treba smatrati povjerljivima u skladu s člankom 23. Uredbe (EU) 2015/2283 i pravilima utvrđenima u Prilogu III. ovoj Uredbi.

               Članak 6.
               Znanstveni podaci koje treba dostaviti u obavijesti ili zahtjevu

               1.Spis dostavljen u prilog obavijesti ili zahtjevu za odobravanje tradicionalne hrane iz treće zemlje trebao bi omogućiti ocjenu povijesti sigurne upotrebe tradicionalne hrane iz treće zemlje.

               2.Podnositelj zahtjeva dostavlja presliku dokumentacije o primijenjenom postupku prikupljanja informacija.

               3.Podnositelj zahtjeva dostavlja opis strategije procjene sigurnosti te obrazlaže uključivanje odnosno isključivanje određenih studija ili informacija.

               4.Podnositelj zahtjeva predlaže opći zaključak o sigurnosti predloženih upotreba tradicionalne hrane iz treće zemlje. Ukupna procjena mogućeg rizika za zdravlje ljudi provodi se u kontekstu poznate ili vjerojatne izloženosti ljudi.

               Članak 7.
               Provjera valjanosti obavijesti

               1.Po primitku obavijesti o tradicionalnoj hrani iz treće zemlje Komisija bez odgode provjerava je li predmetna hrana obuhvaćena područjem primjene Uredbe (EU) 2015/2283 te ispunjava li zahtjeve utvrđene u člancima 3., 5. i 6. te uredbe.

               2.Komisija može od podnositelja zahtjeva zatražiti dodatne informacije u pogledu valjanosti obavijesti te obavijestiti podnositelja zahtjeva o roku za dostavu tih informacija.

               3.Odstupajući od stavka 1. ovog članka i ne dovodeći u pitanje članak 14. Uredbe (EU) 2015/2283, obavijest se može smatrati valjanom čak i ako ne sadržava sve elemente propisane člancima 3., 5. i 6. ove Uredbe ako je podnositelj zahtjeva za svaki od elemenata koji nedostaju dostavio provjerljivo obrazloženje.

               4.Komisija je dužna obavijestiti podnositelja zahtjeva, države članice i Agenciju o razlozima zbog kojih se obavijest ne smatra valjanom.

               Članak 8.
               Provjera valjanosti zahtjeva

               1.Po primitku zahtjeva za odobravanje tradicionalne hrane iz treće zemlje Komisija bez odgode provjerava ispunjava li zahtjev uvjete iz članaka od 4. do 6.

               2.Komisija može od podnositelja zahtjeva zatražiti dodatne informacije u pogledu valjanosti zahtjeva te obavijestiti podnositelja zahtjeva o roku za dostavu tih informacija.

               3.Odstupajući od stavka 1. ovog članka i ne dovodeći u pitanje članak 16. Uredbe (EU) 2015/2283, zahtjev se može smatrati valjanim čak i ako ne sadržava sve elemente propisane člancima 4., 5. i 6. ove Uredbe ako je podnositelj zahtjeva za svaki od elemenata koji nedostaju dostavio provjerljivo obrazloženje.

               4.Komisija je dužna obavijestiti podnositelja zahtjeva, države članice i Agenciju o tome smatra li se zahtjev valjanim ili ne. Ako se zahtjev ne smatra valjanim, Komisija navodi razloge zbog kojih on nije valjan.

               Članak 9.
               Propisno obrazloženi prigovori u pogledu sigurnosti

               1.Po primitku valjane obavijesti savjetovanje između Komisije, država članica i Agencije može se provesti tijekom prva tri mjeseca razdoblja utvrđenoga u članku 15. stavku 2. Uredbe (EU) 2015/2283.

               2.Propisno obrazloženi prigovori u pogledu sigurnosti koje država članica ili Agencija dostavljaju Komisiji u skladu s člankom 15. stavkom 2. Uredbe (EU) 2015/2283 uključuju sljedeće informacije:

               (a)naziv i opis tradicionalne hrane iz treće zemlje;

               (b)znanstvenu tvrdnju u kojoj se navodi zašto predmetna tradicionalna hrana iz treće zemlje može predstavljati sigurnosni rizik za ljudsko zdravlje.

               Članak 10.
               Informacije koje treba uključiti u mišljenje Agencije

               1.Mišljenje Agencije sadržava sljedeće informacije:

               (a)identitet i karakteristike tradicionalne hrane iz treće zemlje;

               (b)ocjenu povijesti sigurne upotrebe u trećoj zemlji;

               (c)ukupnu procjenu rizika u kojoj se, ako je moguće, utvrđuje sigurnost tradicionalne hrane iz treće zemlje te prema potrebi upozorava na nesigurnosti i ograničenja;

               (d)zaključke.

               2.Komisija može zatražiti dodatne informacije u svojem zahtjevu za mišljenje Agencije.

               Članak 11.
               Prijelazne mjere

               Obavijesti iz članka 35. stavka 2. Uredbe (EU) 2015/2283 podnose se Komisiji najkasnije 1. siječnja 2019.

               Članak 12.
               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 20.12.2017.

                     Za Komisiju

                     Predsjednik
                     Jean-Claude JUNCKER

                     (1)

                        SL L 327, 11.12.2015., str. 1.

                     (2)

                        Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

    ---documentbreak---

               HR

               PRILOG

               PRILOG I.

               Predložak popratnog pisma uz obavijest za tradicionalnu hranu iz treće zemlje u skladu sa zahtjevima iz članka 14. Uredbe (EU) 2015/2283

               EUROPSKA KOMISIJA

               Glavna uprava

               Uprava

               Odjel

               Datum: ________

               Predmet: Obavijest za odobravanje tradicionalne hrane iz treće zemlje u skladu s Uredbom (EU) 2015/2283

               (Jasno označite jedno od polja).

               Obavijest za odobravanje nove tradicionalne hrane.

               Obavijest za dodavanje, uklanjanje ili izmjenu uvjeta upotrebe već odobrene tradicionalne hrane. Navedite upućivanje na tu obavijest.

               Obavijest za dodavanje, uklanjanje ili izmjenu specifikacija već odobrene tradicionalne hrane. Navedite upućivanje na tu obavijest.

               Obavijest za dodavanje, uklanjanje ili izmjenu dodatnih posebnih zahtjeva za označivanje već odobrene tradicionalne hrane. Navedite upućivanje na tu obavijest.

               Obavijest za dodavanje, uklanjanje ili izmjenu zahtjeva u vezi s praćenjem nakon stavljanja na tržište već odobrene tradicionalne hrane. Navedite upućivanje na tu obavijest.

               Podnositelj(i) zahtjeva ili njegov(i)/njihov(i) predstavnik/predstavnici u Uniji

               (ime(na), adresa/adrese...) __________________________________________________________________________

               __________________________________________________________________________

               __________________________________________________________________________

               podnosi/podnose ovu obavijest radi ažuriranja Unijina popisa nove hrane.

               Identitet tradicionalne hrane:

               __________________________________________________________________________

               __________________________________________________________________________

               Povjerljivost
                  1
               . Prema potrebi navedite uključuje li zahtjev povjerljive podatke u skladu s člankom 23. Uredbe (EU) 2015/2283.

               Da

               Ne

               Kategorije hrane, uvjeti upotrebe i zahtjevi za označivanje

                        Kategorija hrane

                        Posebni uvjeti upotrebe

                        Dodatni posebni zahtjevi za označivanje

                        –

               S poštovanjem

               Potpis ____________________________________

               Privitci:

               Potpuni tehnički spis

               Sažetak spisa

               Popis dijelova spisa za koje je zatraženo da se smatraju povjerljivima i provjerljivo obrazloženje takvog zahtjeva

               Preslika administrativnih podataka podnositelja zahtjeva

               PRILOG II.

               Predložak popratnog pisma uz zahtjev za tradicionalnu hranu iz treće zemlje u skladu sa zahtjevima iz članka 16. Uredbe (EU) 2015/2283

               EUROPSKA KOMISIJA

               Glavna uprava

               Uprava

               Odjel

               Datum: ________

               Predmet: Zahtjev za odobravanje tradicionalne hrane iz treće zemlje u skladu sa zahtjevima iz članka 16. Uredbe (EU) 2015/2283

               Podnositelj(i) zahtjeva ili njegov(i)/njihov(i) predstavnik/predstavnici u Europskoj uniji

               (ime(na), adresa/adrese...) __________________________________________________________________________

               __________________________________________________________________________

               __________________________________________________________________________

               podnosi/podnose ovaj zahtjev radi ažuriranja Unijina popisa nove hrane.

               Identitet tradicionalne hrane:

               __________________________________________________________________________

               __________________________________________________________________________

               Povjerljivost
                  2
               . Prema potrebi navedite uključuje li zahtjev povjerljive podatke u skladu s člankom 23. Uredbe (EU) 2015/2283

               Da

               Ne

               Kategorije hrane, uvjeti upotrebe i zahtjevi za označivanje

                        Kategorija hrane

                        Posebni uvjeti upotrebe

                        Dodatni posebni zahtjevi za označivanje

               S poštovanjem

               Potpis ____________________________________

               Privitci:

               Potpuni zahtjev

               Sažetak zahtjeva

               Popis dijelova zahtjeva za koje je zatraženo da se smatraju povjerljivima i provjerljivo obrazloženje takvog zahtjeva

               Dokumentirani podaci povezani s propisno obrazloženim prigovorima u pogledu sigurnosti

               Preslika administrativnih podataka podnositelja zahtjeva

               PRILOG III.:

               Obrazloženje zahtjeva za povjerljivost informacija

               Ovaj Prilog ažurira se tijekom postupka podnošenja obavijesti ili zahtjeva svaki put kad podnositelj zahtjeva zatraži da se određene informacije smatraju povjerljivima.

               Ako se povjerljivi podaci odnose na postupak proizvodnje, dostavlja se sažetak postupka proizvodnje u verziji koja nije povjerljiva.

                        Informacije za koje se traži
                        da se smatraju povjerljivima

                        Obrazloženje

                        Odjeljak x.y. (podnesen dana GGGG/MM/DD)

                        Prilog X. (podnesen dana GGGG/MM/DD)

                        Odjeljak x.y. (podnesen dana GGGG/MM/DD)

                        Prilog X. (podnesen dana GGGG/MM/DD)

                     (1)

                        Za navođenje informacija za koje je zatraženo da se smatraju povjerljivima podnositelji zahtjeva trebali bi upotrebljavati format utvrđen u Prilogu III. te bi trebali navesti sve potrebne podatke kojima se opravdava zahtjev za povjerljivost.

                     (2)

                        Za navođenje informacija za koje je zatraženo da se smatraju povjerljivima podnositelji zahtjeva trebali bi upotrebljavati format utvrđen u Prilogu III. te bi trebali navesti sve potrebne podatke kojima se opravdava zahtjev za povjerljivost.


title: PROVEDBENA UREDBA KOMISIJE (EU) …/... o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu

text:
               PROVEDBENA UREDBA KOMISIJE (EU) …/...

               оd 22.10.2018.

               o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu

               (Tekst značajan za EGP)

               EUROPSKA KOMISIJA,

               uzimajući u obzir Ugovor o funkcioniranju Europske unije,

               uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91
                  1
               , a posebno njezin članak 22. stavak 1.,

               budući da:

               (1)Člankom 25.l stavkom 3. točkom (b) Uredbe Komisije (EZ) br. 889/2008
                  2
                dopušta se dopuna prirodne hrane u fazi rasta kozica mekušaca i slatkovodnih kozica (Macrobrachium spp.) iz odjeljka 7. Priloga XIII.a toj Uredbi. Dopuna hrane, a posebno potrebe za kolesterolom, ključna je za razvoj tih kozica u ranijim fazama života u mladičnjacima i mrijestilištima. Stoga je potrebno proširiti dopunu hrane kolesterolom na te kozice i u njihovim ranijim fazama života.

               (2)U skladu s člankom 27. stavkom 1. točkom (f) Uredbe (EZ) br. 889/2008 minerali (uključujući elemente u tragovima), vitamini, aminokiseline i mikronutrijenti mogu se upotrebljavati u preradi ekološke hrane samo ako je njihova upotreba zakonom propisana za hranu u kojoj su sadržani. U skladu s presudom Suda Europske unije u predmetu C-137/13
                  3
                upotreba tih tvari u preradi ekološke hrane propisana je zakonom samo ako se odredbom prava Unije ili nacionalnom odredbom koja je u skladu s njom izravno zahtijeva dodavanje navedene tvari u hranu kako bi se ta hrana mogla staviti na tržište.

               (3)Uredbom (EU) 2018/848 Europskog parlamenta i Vijeća
                  4
                omogućit će se upotreba minerala (uključujući elemente u tragovima), vitamina, aminokiselina ili mikronutrijenata u ekološkoj početnoj i prijelaznoj hrani za dojenčad te prerađenoj ekološkoj hrani na bazi žitarica i dječjoj hrani ako je njihova upotreba odobrena mjerodavnim zakonodavstvom Unije. Kako bi se izbjegao jaz između sadašnjeg tumačenja upotrebe tih tvari u hrani za dojenčad i malu djecu te kako bi se osigurala dosljednost s budućim zakonodavstvom o ekološkoj proizvodnji, primjereno je dozvoliti njihovu upotrebu u proizvodnji ekološke hrane za dojenčad i malu djecu.

               (4)Na temelju članka 42. Uredbe (EZ) br. 889/2008, pod određenim uvjetima i ako ekološki uzgojene mlade kokoši nisu raspoložive, do 31. prosinca 2018. dopušta se dovođenje neekološki uzgojenih mladih kokoši za dobivanje jaja, starosti od najviše 18 tjedana, na jedinicu za ekološki uzgojene životinje.

               (5)Na tržištu Unije ne proizvodi se dovoljno ekološki uzgojenih mladih kokoši za dobivanje jaja niti je njihova kvaliteta dostatna za ispunjivanje potreba poljoprivrednika koji se bave uzgojem nesilica. Kako bi se omogućilo više vremena za proizvodnju ekološki uzgojenih mladih kokoši za dobivanje jaja i utvrdila detaljna pravila za proizvodnju ekološki uzgojenih mladih kokoši, razdoblje primjene pravila proizvodnje u iznimnim slučajevima za neekološki uzgojene mlade kokoši za dobivanje jaja, starosti od najviše 18 tjedana, trebalo bi produljiti do 31. prosinca 2020.

               (6)Člankom 43. Uredbe (EZ) br. 889/2008 dopušta se upotreba najviše 5 % neekološkog proteinskog krmiva za svinje i perad u razdoblju od 12 mjeseci za kalendarsku godinu 2018.

               (7)Na tržištu Unije nije dostupna opskrba proteinom iz ekološkog uzgoja dovoljne kvalitete ni u dovoljnoj količini potrebnoj za ispunjivanje prehrambenih potreba svinja i peradi uzgojenih na ekološkim poljoprivrednim gospodarstvima. Proizvodnja proteinskih usjeva iz ekološkog uzgoja i dalje zaostaje za potražnjom. Stoga je primjereno produljiti razdoblje u kojem je dopuštena upotreba ograničenog udjela neekološkog proteinskog krmiva za svinje i perad do 31. prosinca 2020.

               (8)Člankom 30. stavkom 2. Uredbe (EZ) br. 834/2007 predviđena je razmjena informacija u vezi s nepravilnostima ili povredama koje utječu na ekološki status proizvoda. Iskustvo pokazuje da je potrebno poboljšati postojeća sredstva razmjene informacija u slučaju da država članica ustanovi nepravilnosti ili povrede u pogledu proizvoda koji dolazi iz te države članice. Kako bi se povećala učinkovitost i djelotvornost, ta bi se razmjena trebala odvijati putem sustava iz članka 94. stavka 1. Uredbe (EZ) br. 889/2008.

               (9)U skladu s postupkom iz članka 16. stavka 3. Uredbe (EZ) br. 834/2007 nekoliko država članica dostavilo je drugim državama članicama i Komisiji dokumentaciju o određenim tvarima u cilju njihova odobrenja i uvrštenja u priloge I., II. i VIII.a Uredbi (EZ) br. 889/2008. Tu su dokumentaciju ocijenile stručna skupina za tehničko savjetovanje o ekološkoj proizvodnji (EGTOP) i Komisija.

               (10)U svojim preporukama u vezi s gnojivima
                  5
                EGTOP je među ostalim zaključio da su tvari „industrijsko vapno iz proizvodnje šećera” na bazi šećerne trske i „ksilit” u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog I. Uredbi (EZ) br. 889/2008.

               (11)U svojim preporukama u vezi sa sredstvima za zaštitu bilja
                  6
                EGTOP je među ostalim zaključio da su tvari „Allium sativum (ekstrakt češnjaka)”, „COS-OGA”, „Salix spp. Cortex (odnosno ekstrakt kore vrbe) i „natrijev hidrogenkarbonat” u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog II. Uredbi (EZ) br. 889/2008.

               (12)U svojim preporukama u vezi s proizvodima i tvarima koje se upotrebljavaju u ekološkim proizvodima ili se u njih dodavaju tijekom određenih faza proizvodnog procesa i kao vrsta obrade u skladu s Prilogom I.A Uredbi Komisije (EZ) br. 606/2009
                  7
                u sektoru vina
                  8
                EGTOP je među ostalim zaključio da su tvari „krumpirove bjelančevine”, „ekstrakt proteina kvasca” i „hitozan dobiven iz gljive Aspergillus niger” radi bistrenja (točka 10. Priloga I.A Uredbi (EZ) br. 606/2009), „inaktivirani kvasac, autolizati kvasca i ljuske” radi dodavanja (točka 15. tog priloga) te „manoproteini kvasca” i „hitozan dobiven iz gljive Aspergillus niger” radi upotrebe (točke 6., 35. i 44. tog priloga) u skladu s ciljevima i načelima ekološke proizvodnje. Stoga bi navedene tvari trebalo uvrstiti u Prilog VIII.a Uredbi (EZ) br. 889/2008.

               (13)U svojim preporukama u vezi s proizvodima za čišćenje i dezinfekciju
                  9
                EGTOP je među ostalim zaključio da bi natrijev hidroksid također trebao biti dostupan za ekološko pčelarstvo.

               (14)Uredbu (EZ) br. 889/2008 trebalo bi stoga na odgovarajući način izmijeniti.

               (15)Mjere predviđene ovom Uredbom u skladu su s mišljenjem Odbora za ekološku proizvodnju,

               DONIJELA JE OVU UREDBU:

               Članak 1.

               Uredba (EZ) br. 889/2008 mijenja se kako slijedi:

               (1) u članku 25. stavak 1. zamjenjuje se sljedećim:

               „1. Za potrebe čišćenja i dezinfekcije okvira, košnica i saća može se upotrebljavati natrijev hidroksid.

               Za potrebe zaštite okvira, košnica i saća, posebno od štetočina, dopuštena su samo sredstva protiv glodavaca (koja se stavljaju u klopke) i odgovarajući proizvodi navedeni u Prilogu II.”;

               (2) u članku 25.l stavku 3. točka (b) zamjenjuje se sljedećim:

               „(b) obrok za kozice mekušce i slatkovodne kozice (Macrobrachium spp.) iz odjeljka 7. Priloga XIII.a može sadržavati najviše 25 % ribljeg brašna i 10 % ribljeg ulja dobivenih iz održivog ribarstva. Kako bi se osigurale količinske prehrambene potrebe kozica, kao dopuna njihovoj prehrani može se upotrebljavati organski kolesterol. Ako organski kolesterol nije dostupan, može se upotrebljavati neorganski kolesterol dobiven od vune, školjkaša ili iz drugih izvora. Mogućnost dopune njihove prehrane kolesterolom dopušta se u fazi rasta i u ranijim fazama života u mladičnjacima i mrijestilištima.”;

               (3) u članku 27. stavku 1. točka (f) zamjenjuje se sljedećim:

               „(f) minerali (uključujući elemente u tragovima), vitamini, aminokiseline i mikronutrijenti, pod uvjetom:

               i. da se njihova upotreba u hrani za uobičajenu konzumaciju „izravno zakonski zahtijeva”, u smislu da se izravno zahtijeva odredbama prava Unije ili odredbama nacionalnog prava koje su u skladu s pravom Unije, a posljedica toga je da se hranu uopće ne može staviti na tržište kao hranu za uobičajenu konzumaciju ako ti minerali, vitamini, aminokiseline ili mikronutrijenti nisu dodani; ili

               ii. u pogledu hrane koja se stavlja na tržište kao hrana s određenim značajkama ili učincima u vezi sa zdravljem ili prehranom ili u vezi s potrebama specifičnih skupina potrošača:

               – u proizvodima iz članka 1. stavka 1. točaka (a) i (b) Uredbe (EU) br. 609/2013 Europskog parlamenta i Vijeća*, da je njihova upotreba odobrena tom uredbom i aktima donesenima na temelju članka 11. stavka 1. te uredbe za predmetne proizvode,

               – u proizvodima koji su regulirani Direktivom Komisije 2006/125/EZ**, da je njihova upotreba odobrena tom direktivom, ili

               – u proizvodima koji su regulirani Direktivom Komisije 2006/141/EZ***, da je njihova upotreba odobrena tom direktivom.

               * Uredba (EU) br. 609/2013 Europskog parlamenta i Vijeća od 12. lipnja 2013. o hrani za dojenčad i malu djecu, hrani za posebne medicinske potrebe i zamjeni za cjelodnevnu prehranu pri redukcijskoj dijeti te o stavljanju izvan snage Direktive Vijeća 92/52/EEZ, direktiva Komisije 96/8/EZ, 1999/21/EZ, 2006/125/EZ i 2006/141/EZ, Direktive 2009/39/EZ Europskog parlamenta i Vijeća i uredbi Komisije (EZ) br. 41/2009 i (EZ) br. 953/2009 (SL L 181, 29.6.2013., str. 35.).

               ** Direktiva Komisije 2006/125/EZ od 5. prosinca 2006. o prerađenoj hrani na bazi žitarica i hrani za dojenčad i malu djecu (SL L 339, 6.12.2006., str. 16.).

               *** Direktiva Komisije 2006/141/EZ od 22. prosinca 2006. o početnoj i prijelaznoj hrani za dojenčad i izmjeni Direktive 1999/21/EZ (SL L 401, 30.12.2006., str. 1.). ”;

               (4) u članku 42. točki (b) datum „31. prosinca 2018.” zamjenjuje se datumom „31. prosinca 2020.”;

               (5) u članku 43. drugi podstavak zamjenjuje se sljedećim:

               „Najveći postotak neekološkog proteinskog krmiva odobrenog za razdoblje od 12 mjeseci za te vrste iznosi 5 % za kalendarske godine 2018., 2019. i 2020.”;

               (6) u članku 92.a umeće se sljedeći stavak 1.a:

               „1.a Ako država članica ustanovi nepravilnosti ili povrede povezane s primjenom ove Uredbe u pogledu proizvoda koji dolazi iz te države članice i koji nosi oznake iz glave IV. Uredbe (EZ) br. 834/2007 i glave III. ove Uredbe ili Priloga XI. ovoj Uredbi te ako te nepravilnosti ili povrede utječu na jednu ili više drugih država članica, bez odlaganja obavješćuje predmetnu državu članicu ili predmetne države članice, ostale države članice i Komisiju putem sustava iz članka 94. stavka 1. ove Uredbe.”;

               (7) Prilog I. zamjenjuje se tekstom utvrđenim u Prilogu I. ovoj Uredbi;

               (8) Prilog II. zamjenjuje se tekstom utvrđenim u Prilogu II. ovoj Uredbi;

               (9) Prilog VIII.a zamjenjuje se tekstom utvrđenim u Prilogu III. ovoj Uredbi.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu 22.10.2018.

                     Za Komisiju

                     Predsjednik
                     Jean-Claude JUNCKER

                     (1)

                        SL L 189, 20.7.2007., str. 1.

                     (2)

                        Uredba Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18.9.2008., str. 1.).

                     (3)

                        Presuda Suda Europske unije od 5. studenoga 2015., C-137/13, ECLI:EU:C:2014:2335.

                     (4)

                        Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1.).

                     (5)

                        Završno izvješće o gnojivima (II.):
                  https://ec.europa.eu/agriculture/organic/eu-policy/expert-advice/documents/final-reports_en.

                     (6)

                        Završno izvješće o zaštiti bilja (III.):
                  https://ec.europa.eu/agriculture/organic/eu-policy/expert-advice/documents/final-reports_en.

                     (7)

                        Uredba Komisije (EZ) br. 606/2009 od 10. srpnja 2009. o utvrđivanju određenih detaljnih pravila za provedbu Uredbe Vijeća (EZ) br. 479/2008 u pogledu kategorija proizvoda od vinove loze, enoloških postupaka i primjenjivih ograničenja (SL L 193, 24.7.2009., str. 1.).

                     (8)

                        Završno izvješće o vinu:
                  https://ec.europa.eu/agriculture/organic/eu-policy/expert-advice/documents/final-reports_en.

                     (9)

                        Završno izvješće o čišćenju i dezinfekciji:
                  https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

    ---documentbreak---

               HR

               PRILOG I.

               „PRILOG I.

               Gnojiva, poboljšivači tla i nutrijenti iz članka 3. stavka 1. i članka 6.d stavka 2.

               Napomena:

               A: odobreno na temelju Uredbe (EEZ) br. 2092/91 i preneseno člankom 16. stavkom 3. točkom (c) Uredbe (EZ) br. 834/2007

               B: odobreno na temelju Uredbe (EZ) br. 834/2007

                        Odobrenje

                        Naziv

                        Složeni proizvodi ili proizvodi koji sadržavaju samo materijale navedene u nastavku:

                        Opis, zahtjevi u pogledu sastava, uvjeti upotrebe

                        A

                        Stajski gnoj

                        Proizvod koji sadržava mješavinu životinjskog izmeta i biljne tvari (stelja za životinje)

                        Zabranjeno ako potječe iz industrijskog poljoprivrednog uzgoja

                        A

                        Osušeni stajski gnoj i dehidrirani gnoj peradi

                        Zabranjeno ako potječe iz industrijskog poljoprivrednog uzgoja

                        A

                        Kompostirani životinjski izmet, uključujući gnoj peradi i kompostirani stajski gnoj

                        Zabranjeno ako potječe iz industrijskog poljoprivrednog uzgoja

                        A

                        Tekući životinjski izmet

                        Primjena nakon kontrolirane fermentacije i/ili odgovarajućeg razrjeđivanja

                        Zabranjeno ako potječe iz industrijskog poljoprivrednog uzgoja

                        B

                        Kompostirana ili fermentirana mješavina kućnog otpada

                        Proizvod dobiven iz kućnog otpada odvojenog na izvoru, a koji je podvrgnut kompostiranju ili anaerobnoj fermentaciji za dobivanje bioplina

                        Samo biljni i životinjski kućni otpad

                        Samo kada se proizvodi u zatvorenom i nadziranom sustavu prikupljanja koji prihvaća država članica

                        Najviše koncentracije u mg/kg suhe tvari:

                        kadmij: 0,7; bakar: 70; nikal: 25; olovo: 45; cink: 200; živa:

                        0,4; krom (ukupno): 70; krom (VI): ne može se utvrditi

                        A

                        Treset

                        Primjena ograničena na vrtlarstvo (povrtlarstvo, uzgoj cvijeća, uzgoj drveća, uzgoj sadnica)

                        A

                        Otpad od uzgoja gljiva

                        Početni sastav supstrata ograničava se na proizvode iz ovog Priloga

                        A

                        Izmet glista (vermikompost) i insekata

                        A

                        Guano

                        A

                        Kompostirana ili fermentirana mješavina biljne tvari

                        Proizvod koji se dobiva od mješavina biljne tvari koja je podvrgnuta kompostiranju ili anaerobnoj fermentaciji za dobivanje bioplina

                        B

                        Digestat bioplina koji sadržava životinjske nusproizvode nad kojima je provedena kodigestija sa sirovinama biljnog ili životinjskog podrijetla, kako je navedeno u ovom Prilogu

                        Životinjski nusproizvodi (uključujući nusproizvode divljih životinja) kategorije 3. i sadržaj probavnog trakta kategorije 2. (kategorije 2. i

                        3., kako su definirane Uredbom (EZ) br. 1069/2009 Europskog parlamenta i Vijeća
                           1
                         ne smiju potjecati iz industrijskog poljoprivrednog uzgoja.

                        Postupci moraju biti u skladu s Uredbom Komisije (EU) br. 142/2011
                           2
                        .

                        Ne smiju se primjenjivati na jestive dijelove biljke

                        B

                        Proizvodi ili nusproizvodi životinjskog podrijetla navedeni u nastavku:

                        krvno brašno

                        brašno od papaka

                        brašno od rogova

                        koštano brašno ili deželatinirano koštano brašno

                        riblje brašno

                        mesno brašno

                        brašno od perja, dlake i ‚chiquette’

                        vuna

                        krzno (1)

                        dlaka

                        mliječni proizvodi

                        hidrolizirane bjelančevine (2)

                        (1)Najviša koncentracija u mg/kg suhe tvari kroma (VI): ne može se utvrditi

                        (2)Ne smiju se primjenjivati na jestive dijelove biljke

                        A

                        Proizvodi i nusproizvodi biljnog podrijetla za gnojiva

                        Primjeri: brašno iz pogače uljnih sjemenki, ljuske kakaa, ostaci kod dobivanja slada

                        B

                        Hidrolizirane bjelančevine biljnog podrijetla

                        A

                        Morske alge i proizvodi iz morskih algi

                        Ako se dobivaju izravno:

                        (I)fizičkim postupcima koji uključuju dehidraciju, zamrzavanje i mljevenje

                        (II)ekstrakcijom vodom ili vodenom otopinom kiseline i/ili alkalnom otopinom

                        (III)fermentacijom

                        A

                        Piljevina i iver

                        Drvo koje nije kemijski tretirano nakon sječe

                        A

                        Kompostirana kora drveća

                        Drvo koje nije kemijski tretirano nakon sječe

                        A

                        Drveni pepeo

                        Od drva koje nije kemijski tretirano nakon sječe

                        A

                        Meki mljeveni sirovi fosfat

                        Proizvod kako je naveden u točki 7. Priloga I.A.2. Uredbi (EZ) br. 2003/2003 Europskog parlamenta i Vijeća
                           3
                         o gnojivima

                        Sadržaj kadmija manji od ili jednak 90 mg/kg P205

                        A

                        Aluminij kalcijev fosfat

                        Proizvod kako je naveden u točki 6. Priloga I.A.2. Uredbi 2003/2003

                        Sadržaj kadmija manji od ili jednak 90 mg/kg P205

                        Primjena ograničena na bazična tla (pH > 7,5).

                        A

                        Bazična šljaka

                        Proizvodi navedeni u točki 1. Priloga I.A.2. Uredbi 2003/2003

                        A

                        Sirova kalijeva sol ili kainit

                        Proizvodi navedeni u točki 1. Priloga I.A.3. Uredbi 2003/2003

                        A

                        Kalijev sulfat, koji može sadržavati magnezijevu sol

                        Proizvod dobiven od sirove kalijeve soli postupkom fizičke ekstrakcije, koji može sadržavati magnezijeve soli

                        A

                        Ostaci žitarica u proizvodnji alkohola i ekstrakt takvih ostataka

                        Ostaci žitarica u proizvodnji alkohola s amonijakom isključeni su

                        A

                        Kalcijev karbonat

                        (kreda, lapor, mljeveni vapnenac, bretonski ameliorant (maerl), fosfatna kreda)

                        Samo prirodnog podrijetla

                        A

                        Magnezij i kalcijev karbonat

                        Samo prirodnog podrijetla

                        npr. magnezijeva kreda, mljeveni magnezij, vapnenac

                        A

                        Magnezijev sulfat (kiezerit)

                        Samo prirodnog podrijetla

                        A

                        Otopina kalcijevog klorida

                        Tretiranje listova stabla jabuke, nakon utvrđivanja nedostatka kalcija

                        A

                        Kalcijev sulfat (gips)

                        Proizvod kako je naveden u točki 1. Priloga I.D. Uredbi 2003/2003

                        Samo prirodnog podrijetla

                        A, B

                        Industrijsko vapno iz proizvodnje šećera

                        Nusproizvod proizvodnje šećera od šećerne repe i šećerne trske

                        A

                        Industrijsko vapno od proizvodnje soli u vakuumu

                        Nusproizvod proizvodnje soli u vakuumu od rasola iz planina

                        A

                        Elementarni sumpor

                        Proizvodi opisani u Prilogu I.D.3. Uredbi 2003/2003

                        A

                        Elementi u tragovima

                        Neekološki mikronutrijenti navedeni u dijelu E Priloga I. Uredbi 2003/2003

                        A

                        Natrijev klorid

                        Samo sol iz rudnika

                        A

                        Kameno brašno i gline

                        B

                        Leonardit (sirovi organski sediment s visokim udjelom huminske kiseline)

                        Samo ako je dobiven kao nusproizvod rudarskih aktivnosti

                        B

                        Ksilit

                        Samo ako je dobiven kao nusproizvod rudarskih aktivnosti (npr. nusproizvod vađenja mrkog ugljena)

                        B

                        Hitin (polisaharid dobiven od ljuske rakova)

                        Samo ako je dobiven kao proizvod održivog ribarstva, kako je definirano u članku 3. točki (e) Uredbe Vijeća (EZ) br. 2371/2002
                           4
                        , ili ekološke akvakulture

                        B

                        Organski bogati sediment podrijetlom iz slatkih voda nastao u uvjetima bez prisutnosti kisika

                        (npr. sapropel)

                        Samo organski sedimenti koji su nusproizvodi upravljanja slatkim vodama ili koji su ekstrahirani iz područja na kojima se prethodno nalazila slatka voda.

                        Ekstrakcija bi se, prema potrebi, trebala provoditi na način da prouzroči najmanji mogući učinak na vodni sustav

                        Samo sedimenti koji potječu iz izvora koji nisu zagađeni pesticidima, postojanim organskim onečišćujućim tvarima i tvarima sličnima benzinu

                        Najviše koncentracije u mg/kg suhe tvari:

                        kadmij: 0,7; bakar: 70; nikal: 25; olovo: 45; cink: 200; živa: 0,4; krom (ukupno): 70; krom (VI): ne može se utvrditi

               ”

               PRILOG II.

               „PRILOG II.

               Pesticidi – sredstva za zaštitu bilja iz članka 5. stavka 1.

               Sve tvari navedene u ovom prilogu moraju biti u skladu barem s uvjetima upotrebe navedenima u Prilogu Provedbenoj Uredbi (EU) br. 540/2011
                  5
               . Stroži uvjeti upotrebe za ekološku proizvodnju navedeni su u drugom stupcu svake tablice.

               1.
                     Tvari biljnog ili životinjskog podrijetla

                        Naziv

                        Opis, zahtjevi u pogledu sastava, uvjeti upotrebe

                        Allium sativum (ekstrakt češnjaka)

                        Azadirahtin izlučen iz Azadirachta indica (stablo nim)

                        Osnovne tvari (uključujući: lecitine, saharozu, fruktozu, ocat, sirutku, hitozan hidroklorid
                           6
                        , Equisetum arvense itd.)

                        Samo one osnovne tvari kako su definirane u članku 23. Uredbe (EZ) br. 1107/2009
                           7
                         koje su hrana kako je definirana u članku 2. Uredbe (EZ) br. 178/2002 i biljnog su ili životinjskog podrijetla

                        Tvari koje se ne smiju upotrebljavati kao herbicidi, nego samo za suzbijanje štetočina i bolesti.

                        Pčelinji vosak

                        Samo kao sredstvo za obrezivanje/zaštitno sredstvo za rane

                        COS-OGA

                        Hidrolizirane bjelančevine osim želatine

                        Laminarin

                        Kelp se mora uzgajati ekološki u skladu s člankom 6.d ili brati na održivi način u skladu s člankom 6.c

                        Feromoni

                        Samo u klopkama i raspršivačima.

                        Biljna ulja

                        Sve upotrebe odobrene, osim kao herbicid.

                        Piretrini izlučeni od Chrysanthemum cinerariaefolium

                        Piretroidi (samo deltametrin ili lambdacihalotrin)

                        Samo u klopkama s posebnim atraktantima; samo protiv Bactrocera oleae i Ceratitis capitata Wied

                        Kvasija izlučena od Quassia amara

                        Samo kao insekticid, repelent

                        Repelenti životinjskog ili biljnog podrijetla koji odbijaju mirisom/ovčja mast

                        Samo na nejestivim dijelovima biljaka i ako biljne sirovine nisu namijenjene prehrani ovaca ili koza

                        Salix spp. Cortex (odnosno ekstrakt kore vrbe)

               2.
                     Mikroorganizmi ili tvari koje proizvode mikroorganizmi

                        Naziv

                        Opis, zahtjevi u pogledu sastava, uvjeti upotrebe

                        Mikroorganizmi

                        Ne potječu od GMO-a

                        Spinosad

               3.
                     Tvari koje nisu spomenute u odjeljcima 1. i 2.

                        Naziv

                        Opis, zahtjevi u pogledu sastava, uvjeti ili ograničenja upotrebe

                        Aluminijev silikat (kaolin)

                        Kalcijev hidroksid

                        Kada se upotrebljava kao fungicid, samo za stabla voćki, uključujući rasadnike, za suzbijanje Nectria galligena.

                        Ugljični dioksid

                        Spojevi bakra u obliku bakrenog hidroksida, bakrenog oksiklorida, bakrenog oksida, bordoške juhe i trivalentnog bakrenog sulfata

                        Do 6 kg bakra po hektaru godišnje.

                        Za višegodišnje kulture države članice mogu, odstupajući od prethodnog stavka, propisati da se može prekoračiti granica bakra od 6 kg u određenoj godini pod uvjetom da prosječna količina koja se koristi tijekom petogodišnjeg razdoblja, uključujući spomenutu godinu i četiri prethodne godine, ne prelazi 6 kg.

                        Diamonijev fosfat

                        Samo kao atraktant u klopkama

                        Etilen

                        Dopušten za upotrebu samo u zatvorenom prostoru kao regulator rasta biljke. Dopušten je samo za profesionalnu upotrebu.

                        Masne kiseline

                        Sve upotrebe odobrene, osim kao herbicid.

                        Željezni fosfat (željezo (III) ortofosfat)

                        Pripravci koji se razmazuju po površini između uzgojenih biljaka

                        Kieselgur (diatomejska zemlja)

                        Sumporno vapno (kalcijev polisulfid)

                        Parafinsko ulje

                        Kalijev i natrijev hidrogen karbonat (također poznat kao kalijev/natrijev bikarbonat)

                        Kvarcni pijesak

                        Sumpor

               ”

               PRILOG III.

               „PRILOG VIII.a

               Proizvodi i tvari odobreni za primjenu ili dodavanje u ekološkoj proizvodnji u sektoru vina prema članku 29.c

                        Vrsta obrade u skladu s Prilogom I.A Uredbi (EZ) br. 606/2009

                        Naziv proizvoda ili tvari

                        Posebni uvjeti, restrikcije u okviru ograničenja i uvjeta navedenih u Uredbi (EZ) br. 1234/2007 i Uredbi (EZ) br. 606/2009

                        Točka 1.: Primjena za prozračivanje ili obogaćivanje kisikom

                        —Zrak

                        —Kisik u obliku plina

                        Točka 3.: Centrifugiranje i filtriranje

                        —Perlit

                        —Celuloza

                        —Dijatomejska zemlja

                        Primjena samo kao inertni agens filtriranja

                        Točka 4.: Primjena s ciljem stvaranja inertne atmosfere i za rukovanje proizvodom zaštićenim od zraka

                        —Dušik

                        —Ugljični dioksid

                        —Argon

                        Točke 5., 15. i 21.: Primjena

                        — Kvasci (1)

                        Točka 6.: Primjena

                        —Diamonijev fosfat

                        —Tiamin hidroklorid

                        —Inaktivirani kvasac, autolizati kvasca i ljusaka kvasca

                        Točka 7.: Primjena

                        —Sumporni dioksid

                        —Kalijev bisulfit ili kalijev metabisulfit

                        (a)Maksimalni sadržaj sumpornog dioksida ne smije premašiti 100 miligrama po litri za crna vina, kako je navedeno u dijelu A točki 1. podtočki (a) Priloga I.B Uredbi (EZ) br. 606/2009, uza sadržaj rezidualnog šećera koji je niži od 2 grama po litri.

                        (b)Maksimalni sadržaj sumpornog dioksida ne smije premašiti 150 miligrama po litri za bijela i ružičasta vina. kako je navedeno u dijelu A točki 1. podtočki (b) Priloga I.B Uredbi (EZ) br. 606/2009, uza sadržaj rezidualnog šećera koji je niži od 2 grama po litri.

                        (c)Za sva ostala vina, maksimalni sadržaj sumpornog dioksida koji se 1. kolovoza 2010. primjenjuje u skladu s Prilogom I.B Uredbi (EZ) br. 606/2009 smanjuje se za 30 miligrama po litri.

                        Točka 9.: Primjena

                        — Drveni ugljen za primjenu u enologiji

                        Točka 10.: Bistrenje

                        —Jestiva želatina (2)

                        —Biljne bjelančevine od pšenice ili graška (2)

                        —Riblje ljepilo (2)

                        —Albumin iz bjelanjka (2)

                        —Tanini (2)

                        —Krumpirove bjelančevine (2)

                        —Ekstrakt proteina kvasca (2)

                        —Kazein

                        —Hitozan dobiven iz gljive Aspergillus niger

                        —Kalijev kazeinat

                        —Silicijev dioksid

                        —Bentonit

                        —Pektolitski enzimi

                        Točka 12.: Primjena u svrhu acidifikacije

                        —Mliječna kiselina

                        —L(+) vinska kiselina

                        Točka 13.: Primjena u svrhu deacidifikacije

                        —L(+) vinska kiselina

                        —Kalcijev karbonat

                        —Neutralni kalijev tartrat

                        —Kalijev bikarbonat

                        Točka 14.: Dodavanje

                        —— Smola alepskog bora

                        Točka 17.: Primjena

                        — Mliječne bakterije

                        Točka 19.: Dodavanje

                        — L-askorbinska kiselina

                        Točka 22.: Primjena za prozračivanje

                        — Dušik

                        Točka 23.: Dodavanje

                        — Ugljični dioksid

                        Točka 24.: Dodavanje u svrhu stabilizacije vina

                        — Limunska kiselina

                        Točka 25.: Dodavanje

                        — Tanini (2)

                        Točka 27.: Dodavanje

                        — Meta vinska kiselina

                        Točka 28.: Primjena

                        — Akacijina guma (2) (guma arabika)

                        Točka 30.: Primjena

                        — Kalijev bitartrat

                        Točka 31.: Primjena

                        — Bakreni citrat

                        Točka 31.: Primjena

                        — Bakreni sulfat

                        Točka 35.: Primjena

                        — Manoproteini kvasca

                        Točka 38.: Primjena

                        — Hrastovo iverje

                        Točka 39.: Primjena

                        — Kalijev alginat

                        Točka 44.: Primjena

                        — Hitozan dobiven iz gljive Aspergillus niger

                        Točka 51.: Primjena

                        — Inaktiviran kvasac

                        Vrsta obrade u skladu s dijelom A točkom 2. podtočkom (b) Priloga III. Uredbi (EZ) br. 606/2009

                        — Kalcijev sulfat

                        Samo za „vino generoso” ili „vino generoso de licor”

               (1) Za pojedine sojeve kvasca: ako su na raspolaganju, dobiveni od ekoloških sirovina. (2) Dobiveno od ekoloških sirovina, ako su na raspolaganju.

               ”

                     (1)

                        Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL L 300, 14.11.2009., str. 1.).

                     (2)

                        Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).

                     (3)

                        SL L 304, 21.11.2003., str. 1.

                     (4)

                        Uredba Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru Zajedničke ribarstvene politike (SL L 358, 31.12.2002., str. 59.).

                     (5)

                        Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

                     (6)

                        Dobiven kao proizvod održivog ribarstva ili ekološke akvakulture

                     (7)

                        Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja (SL L 309, 24.11.2009., str. 1.).